…………………… sz. napirendi pont

Előterjesztve: Kerületfejlesztési, Környezetvédelmi és

Településüzemeltetési Bizottsághoz

**ELŐTERJESZTÉS**

**a Képviselő-testület 2014. április 29-i rendes ülésére**

**Tárgy:** Széna tér T-Com bázisállomás áthelyezésének ügye

**Készítette:** ……………………………….

dr. Murai Renáta, Jegyzői Titkárság vezető

**Egyeztetve:** ……………………………….

Dankó Virág, Alpolgármester

**Látta:** ……………………………….

dr. Szalai Tibor, Jegyző

*A napirend tárgyalása nem igényel zárt ülést.*

**Tisztelt Képviselő-testület!**

A Magyar Telekom Nyrt. Széna téri mobilátjátszó bázisállomása a valamikor Ipari Minisztérium tetején található. Ez az állomás látja el a Széll Kálmán tér – Széna tér – Millenáris Park – Margit körút egy részének környezetét, a lakossági igények mellett, egyebek között bírósági épületet is. Működésére – a környék, valamint az átutazók ellátottságának biztosítása érdekében – mindenképpen szükség van. A volt minisztériumi épület tetején azonban nem maradhat, így szükségessé vált a bázisállomás áthelyezése. Az új helyszín a 1027 Budapest, Margit krt. 64/B. szám alatti ház tetőtere, amely a statikai vizsgálat, tartószerkezeti, antennaelrendezési kiviteli terv szerint alkalmas az áthelyezésre. A tervezett bázisállomás kívülről nem látható módon a tetőhéjazat alá kerülne, így a városképre nem gyakorol hatást. A lakóközösséggel a bérleti szerződést a Magyar Telekom Nyrt. megkötötte.

Budapest II. Kerületi Önkormányzat Képviselő-testületének a Bp., II. Kerületi Városrendezési és Építési Szabályzatról szóló 2/2007.(I.18.) rendelete (KVSZ) ugyanakkor nem támogatja új mobilátjátszó állomás létesítését, tekintettel azok városképre gyakorolt, általában negatív hatására. Az is tény, hogy a mobilszolgáltatókra vonatkozó jogszabály a szolgáltató számára „ellátási” kötelezettséget ír elő, amit a KVSZ-ünk nem minden esetben tesz lehetővé. Ebben a tekintetben, hosszabb távon érdemes megvizsgálni a helyi szabályzat és a törvényi előírások összhangját.

A kialakult helyzet azonban rövidebb távú megoldást kíván. Tekintettel arra, hogy a kerület jelentős részének szolgáltatásáért ez a bázisállomás felel, javasolt az áthelyezés tudomásul vétele, annak hangsúlyozásával, hogy az ideiglenes jellegű, a létesítési engedély jogerőre emelkedésétől számított legfeljebb 24 hónapra szól. Mindezek alapján kérem a tisztelt Képviselő-testületet a határozati javaslat elfogadására. A bázisállomás ellátási térképe az előterjesztés mellékleteként csatolásra kerül.

**Határozati javaslat**

A Képviselő-testület úgy dönt, hogy a Magyar Telekom Nyrt. Széna tér 2 nevű, a 1027 Budapest, Margit krt. 64/B. szám alá áthelyezni tervezett bázisállomása az ideiglenes jellegű, a létesítési engedély jogerőre emelkedésétől számított legfeljebb 24 hónapra való áthelyezése ellen kifogást nem emel, az áthelyezést tudomásul veszi.

Felkéri a polgármestert a szükséges intézkedések megtételére

Felelős: Polgármester

Határidő: azonnal

*(A határozat elfogadásához egyszerű többségű szavazati arány szükséges.)*

**Budapest, 2014. április 24.**

**Dr. Láng Zsolt**

**polgármester**

[Ellátási térkép](file:///\\Fs01\kozos\Központi%20Szabályozások\Testulet-KT\2014\04.29\Pótkézbesítés\Szénatér2bázis\Szena%20ter%202_varhato%20GSM%20ellatasi%20terulet.jpg)